तेरे मौसा जी की और किसकी, मौसा जी की ....!! क्यों वो ठीक तो है न ...?? अभी तक आये भी नहीं! नहीं वो सही है और आते ही होंगे, अभी रास्ते मे है। मैंने बात की थी, कह रहे थे बहुत सारा इंतज़ाम कर लिया है, रात के लिए! ऐश करेंगे ..... आज रात! कैसा इंतज़ाम ?? मौसी! वही पीने पिलाने का.... और क्या ...?? जब मैंने कहा कि आप थोड़ा ध्यान रखिएगा तो मुझ पर ही भड़क गए कि मैं चुप रहूँ, मैं अच्छे से जानता हूं मुझे क्या करना है। कोई बात नहीं, मौसी! भाई की शादी है न, घर मे! इसीलिए सभी लोग बहुत खुश है, इसीलिए मौसा जी भी अपने तरीके से एन्जॉय करना चाहते होंगे न! एन्जॉय या ड्रामा ..??? ये पहली बार नहीं है, रिंकी! हमारी शादी को 18 साल हो चुके है, तब से आज तक किसी भी शादी में जाने का मन नहीं करता। हर समय बस यही डर रहता है, कि कहीं ज्यादा न पी ले, और संभालना मुश्किल हो जाये! शुरू शुरू में ससुराल में कोई शादी होती तो मैं कभी चिंता नहीं करती थी।